b'\n_START_ARTICLE_\nSerial ATA\n_START_PARAGRAPH_\nSerial ATA (angl. Advanced Technology Attachment) \xe2\x80\x93 atminties \xc4\xafrengini\xc5\xb3 (daugiausia kiet\xc5\xb3j\xc5\xb3 disk\xc5\xb3) prijungimo prie kompiuterio standartas. \xc5\xa0is standartas buvo pasi\xc5\xablytas 2003 m., juo pakei\xc4\x8diant anks\xc4\x8diau naudot\xc4\x85 ATA standart\xc4\x85, kur\xc4\xaf nuo \xc5\xa1iol si\xc5\xabloma vadinti Parallel ATA._NEWLINE_Serial ATA duomenys perduodami nuosekliai. Parallel ATA duomenys perduodami lygiagre\xc4\x8diai (daugeliu gij\xc5\xb3 vienu metu)._NEWLINE_Serial ATA kabeliai turi tik septynias gijas (Parallel ATA tur\xc4\x97jo 40 ar net 80 gij\xc5\xb3). Tokie kabeliai daug siauresni ir juos lengviau i\xc5\xa1ved\xc5\xbeioti. Be to, siauri kabeliai netrukdo oro cirkuliacijai kompiuterio korpuse, tod\xc4\x97l pager\xc4\x97ja au\xc5\xa1inimo s\xc4\x85lygos. Vidiniai Serial ATA kabeliai gali b\xc5\xabti iki metro ilgio. \xc5\xa0iame standarte atsisakyta Parallel ATA buvusios galimyb\xc4\x97s vienu kabeliu prijungti kelis \xc4\xafrenginius (\xe2\x80\x9e\xc5\xa1eiminink\xc4\x85\xe2\x80\x9c ir kai kada net du \xe2\x80\x9evergus\xe2\x80\x9c). Kiekvienas Serial ATA kabelis prijungia vien\xc4\x85 \xc4\xafrengin\xc4\xaf._NEWLINE_Serial ATA taip pat numato nauj\xc4\x85 maitinimo jungties standart\xc4\x85, kuris irgi skiriasi nuo anks\xc4\x8diau naudotos Molex jungties. \xc5\xa0i jungtis turi net 15 kontakt\xc5\xb3. Toks didelis kontakt\xc5\xb3 skai\xc4\x8dius paai\xc5\xa1kinamas galimybe teikti net tris maitinimo \xc4\xaftampas (3,3 V, 5 V ir 12 V). Be to, maitinimo galingumui padidinti kiekvienai \xc4\xaftampai naudojama po tris jungties kontaktus (penki kontaktai yra \xc4\xaf\xc5\xbeeminti)._NEWLINE_Skirtingai nuo Parallel ATA, Serial ATA \xc4\xafrenginius galima i\xc5\xa1jungti ir \xc4\xafjungti kompiuteriui dirbant. Be to, Serial ATA \xc4\xafrenginys turi vidin\xc4\x99 skaitymo/ra\xc5\xa1ymo komand\xc5\xb3 eil\xc4\x99 ir gali optimizuoti tikr\xc4\x85j\xc4\x85 siun\xc4\x8diam\xc5\xb3 komand\xc5\xb3 vykdymo sek\xc4\x85. Tai padidina darbo greit\xc4\xaf kuomet vienu metu lygiagret\xc5\xabs procesai skaito ar ra\xc5\xa1o kelet\xc4\x85 skirting\xc5\xb3 fail\xc5\xb3 (da\xc5\xbenai pasitaiko serveri\xc5\xb3 darbe).\n_START_SECTION_\nSerial ATA versijos\n_START_PARAGRAPH_\nPirmoji Serial ATA versija, SATA/150, dirba 1,5 GHz da\xc5\xbeniu, perduodama iki 150 MB/s (MegaBait\xc5\xb3 per sekund\xc4\x99). Tai n\xc4\x97ra daug daugiau nei Parallel ATA (133 MB/s arba 1064 Mb/s), ta\xc4\x8diau, kaip jau min\xc4\x97ta, \xc5\xa1ie kabeliai patogesni kitais po\xc5\xbei\xc5\xabriais. 2004 m. pasirod\xc4\x97 dvigubai greitesn\xc4\x97 SATA/300 - 300 MB/s, kuri dirba 3 GHz da\xc5\xbeniu. 2008 met\xc5\xb3 pabaigoje bus galutinai i\xc5\xa1leistas dar dvigubai greitesnis standartas.\n_START_SECTION_\nI\xc5\xa1oriniai Serial ATA \xc4\xafrenginiai\n_START_PARAGRAPH_\nStandartas taip pat numato i\xc5\xa1orini\xc5\xb3 Serial ATA \xc4\xafrengini\xc5\xb3 prijungimo iki dviej\xc5\xb3 metr\xc5\xb3 ilgio kabeliu galimyb\xc4\x99. Taip pasiekiamas perdavimo greitis 2006 m. buvo iki \xc5\xa1e\xc5\xa1i\xc5\xb3 kart\xc5\xb3 didesnis nei naudojant USB ar FireWire (IEEE 1394).'